চালের ব্যবসায়ীরা জানান, বাজারে চালের আমদানী কম। যা আছে তাতেই কেজি প্রতি ১০ টাকা পর্যন্ত বাড়তি দাম আদায় করা হচ্ছে। আগামী এক সপ্তাহ এই পরিস্থিতি থাকবে বলে জানা গেছে। অন্যদিকে সবজি ব্যবসায়ীরা বলেছেন, বৃষ্টি ও ঝড় হওয়ায় বাজারে সবজির সরবরাহ কিছুটা কমেছে। ফলে বাজারে চাহিদা অনুযায়ী সবজির সরবরাহ কম থাকে। এজন্য সবজির দাম বেড়েছে। সরেজমিনে খোঁজ নিয়ে বিভিন্ন নিত্যপ্রয়োজনীয় পণ্যের দামের যে চিত্র পাওয়া যায় তাতে দেখা যায়, বাজারে বেগুন ৪০ থেকে ৫০ টাকা, পটল ৪৫ থেকে ৫০ টাকা, ঢেঁড়স ও ঝিঙ্গা ৩৫ থেকে ৪০ টাকা, আলু ১০ থেকে ১৩ টাকা, করলা ৫০ থেকে ৫৫ টাকা, পেঁপে ১০ থেকে ১৫ টাকা কেজি দরে বিক্রি হচ্ছে। এছাড়া কাঁচামরিচের দাম বেড়েছে কেজিতে ১৫ থেকে ২০ টাকা। তবে দাম কমার তালিকায় রয়েছে আমদানিকৃত রসুন ও দেশি পেঁয়াজ। কেজিতে ১০ টাকা কমে আমদানিকৃত রসুন বিক্রি হচ্ছে ১০০ থেকে ১২০ টাকা ও দেশি পেঁয়াজ ৪ টাকা কমে ২২ থেকে ২৬ টাকায় বিক্রি হচ্ছে। অন্যান্য নিত্যপণ্যের মধ্যে দেশি মসুর ডাল ১১৫ থেকে ১২০ টাকা, প্রতি লিটার সয়াবিন তেল ১০০ থেকে ১০৬ টাকা, ৫ লিটারের বোতল ৪৯০ থেকে ৫১০ টাকায় বিক্রি হচ্ছে। গোস্তের মধ্যে গরু প্রতি কেজি ৪৬০ টাকা, খাসি ৬০০ থেকে ৬৫০ টাকা, ব্রয়লার মুরগি ১৩৫ থেকে ১৪০ টাকা, লেয়ার মুরগি ১৮০ থেকে ১৯০ টাকায় বিক্রি হয়। বাজার ফেরত একজন ভোক্তা জানান, প্রতিদিন এভাবে দাম বাড়তে থাকলে মধ্যবিত্তদের চলতে কষ্ট হয়। প্রশাসন সময়মত বাজারের প্রতি নজরদারি করলে দামটা নিয়ন্ত্রণে থাকবে।